10 in hof oor taxigeweld in LimpopoArgieffoto Tien persone, tussen 26 en 44 jaar oud, het Maandag in die Hoedspruit-landdroshof verskyn op aanklag van poging tot moord. Die 10 beskuldigdes se aansoek om borgtog is afgekeur en hulle moet weer op 6 Februarie in die hof verskyn. Hulle bly in aanhouding. Kol. Moatshe Ngoepe, woordvoerder van die polisie, het gesê die inhegtenisnemings volg ná ŉ skietery omstreeks 13:00 op 25 Janauarie. “Veiligheidsvoertuie, wat een van die taxiverenigings gehuur het om hul taxi’s te begelei, is deur ŉ groep mense, vermoedelik van ŉ ander taxivereniging, weggejaag. Die personeellede van die veiligheidsmaatskappy het reageer en op die taxi’s begin skiet,” het Ngoepe verduidelik. Drie mans is geskiet en het ernstige beserings opgedoen. Drie Toyota Quantums van die plaaslike taxivereniging is beskadig. “Die polisie is ontbied en het dadelik reageer saam met lede van die reaksie-eenheid. Tien verdagtes is ná ŉ jaagtog in hegtenis geneem.” Die verdagtes is soos volg geïdentifiseer: Victor Marebane (37), Skhumbuzo Nxobo (26), Phumulani Dlamini (28), Mbuyiseni Ndabandaba (30), Nduniso Zulu (29), Peter Matshaba (39), Harry Matshego (42), Jonas Seabela (36), Oliver Shai (32) en Samuel Lesele (44). Die polisie se ondersoek duur voort.